અમદાવાદ: અમદાવાદની સિવિલ હોસ્પિટલમાં નઘરોળ તંત્રના કારણે ગેરવ્યવસ્થાનાં છાશવારે અવનવાં ઉદાહરણ પ્રકાશમાં આવી રહ્યાં છે ત્યારે દર્દીઓની સુખ-સુવિધા માટે નિતનવા પ્રોજેક્ટ લાખો રૂપિયાના ખર્ચે અમલમાં મુકાતા હોવા છતાં સત્તાવાળાઓની આળસના કારણે તેનો ખાસ લાભ મળી શકતો નથી. આનું ઉદાહરણ સિવિલ હોસ્પિટલમાં બંધ પડેલા ૭૦ સીસીટીવી કેમેરા છે. સિવિલ હોસ્પિટલમાં ચોરી, મારામારી જેવા અનેક બનાવ છાશવારે બનતા હોય છે, જેનો ભેદ ઉકેલવામાં પોલીસ લાચાર બની છે, જેનું કારણ માત્ર સીસીટીવી કેમેરા છે. આ સંજોગોમાં બંધ સીસીટીવી કેમેરાને ચાલુ કરવા તંત્ર ક્યારે ગંભીર બનશે તેવો પ્રશ્ન પણ જાણકાર વર્તુળોમાં ચર્ચાઇ રહ્યો છે.